Ma o oma riong lale ve aro them mon a Itali la,
mako o sungpot a Pol tomo nge tokokoe areko o voth a mang a midenga,
a toko ako iion a Julius imeni.
Na Julius ini mukalinga nge punongare or mule pa mule na i supo tomo nge punonga avlung ako ini a nepes a Sisar ile.
Ma them ro a imot nge ako ini rem a Adramitium angare ole,
ako i monsi mo i song a rumrem ako a epee a Esia.
Mako them mon ol la.
Na Aristarkus ako ini Masedonia anga ako a epee a Tesalonaika i es tomo nge them.
Na nge erangunga them otuno a Saidon.
Na Julius i oma vothung sivenga nge a Pol mo i es la mo i thopol ititeinre mo o opoal i nge ur areko i oror nge.
Lama them mon ol la,
aveto thue i thu ma i opengal them,
mako them mon ser a mtho a Saiprus la.
Ma them mon kora ol thev ako a epee a Silisia na Pampilia,
mako them velpol a rem a Maira ako a epee a Lisia.
Ma nge wop aken,
punonga a mukalinga i thepol imot ako ini Aleksandria angare ole,
ako i song telek a Itali la,
mako i pathoteta ol them nge.
Ma them tho inga mor mor nge nang pelie,
ma i klip rintet nge them,
mako them velpola ol mor mor totho a Nidus ma them pavurvur aro them tho selele la avele,
eneke thue aolonga i el wereral them,
mako them lomolo a mtho a Krit totho nge pen ongepo ako a Salmone.
Ma them mon rumrum ol thev wo peti la,
aveto them mon senu avele,
mako them velpola ol mor mor a wop ako o apet i ve ini a Songlel Sivenga ako i totho a rem a Lasea.
Na nang pulua i vus nge lemem moning,
mako thev le po pompomong i toth lale na i sivenga nge moning ol avele,
na nang ako Judare o sem nge kene i vus lale.
Mako Pol i sung riong engenga a or nge.
Ma i ria ve,
“Titeikre,
tho thopol ako nge ler moning nge wop aken aro i sivenga avele.
Aro kerengaing aolonga aro i velpol a imot nge tomo nge ur elonga.
Naro ur areken oenga avele,
tomo mun nge it tokongare ler mimiong aro i kerenga mun.”
Aveto punonga a mukalinga ilemio nge a Pol ile riong avele.
Na i nongal inga ako ini imot pathonga na imot tokoninga ole riong.
Na otunuonga aken ini pen sivenga avele ako aro imot aro i otuno nge,
nge thevuvu po.
Taro ako toko pulua ako ru a imot lemi o ri ve aro te lospot nge pen aken mo te mon a Piniks tova eve te pavurvur,
mo te voth nge pen aken nge thevuvu po.
Ine songlel aken i voth a mtho a Krit na a esuonga or aini itheki lel telek a nang le esuonga nge.
Thevuvu aolonga ma thev le po pompomong i velpoltun or.
Ma thue ake i velpol ma i aolonga mos avele,
mako tokokoere o rivenga ako aro o nak inga ole moning,
mako o monteta imot krim tuntunnga ma o mono totho a thev wo peti ako ru a Krit.
Na palolo avele,
nako thevuvu aolonga i velpol ako o apet i ve ini Vit Po a Thue.
Ma thevuvu aken i thu telek a mtho a Krit la.
Ma thevuvu i val imot ongepo,
na olemi ve aro o patho inga imot nge wop ako thue i es nge me,
aveto o pavurvur avele.
Ma o mothong lelu ol i,
mako thue i thutet ol imot la.
Ma them mon telek a mtho ako iion a Kauda a epee ako thue i aolonga nge avele.
Na nge wop aken lomem vurtun wok paesanga.
Makola o wetea ol i a imot nge,
mako o el we ma o wis kalutun bibim imot nge,
mo aro i paengeng imot.
Ma o ngeip ve aro o mon vengveng a mamathang po ako ru a Afrika,
mako o paesu sel,
mako o mon gogong ol inga la.
Ma thevuvu na thev le po pompomong o sivilval imot,
mako nge erangunga imot thealngare o patea ol nge ur elonga asespotnga a imot powe.
Na nge erangunga mun imot thealngare osivenga o asespot ole omainga a ur elonga.
Ma nge nang pulua ako them thepol ol nang ome sivemitre avele ol.
Ma thevuvu aolonga i thuu thua ol them opisleonga.
Mako them alavusnga lemimem ako ve i pavurvur aro them mimi ol avele.
Na nge nang pulua tokokoere o an ol avele,
mako Pol i mita ol a otheki ma i ria or ve,
“Titeikre,
tova eve thomu o nongal inga keik mo te mothong tova te lospot a Krit,
i pavurvur aro te sangpolo kerengaing ake avele.
Aveto ponange ake tho nong engeng nge thomu ve aro thomu o mit engeng,
eneke lemik ako omu e i pavurvur aro i kerenga avele,
na imot inga aro i kerenga.
Lemik mire vene ake,
eneke tho ini a God ile toko na tho ini ile toko umonga na nge pemliknga ile ensel i velpol a tho nge,
ma i ria ve,
‘Pol,
mothong tova wong ngeip,
aro ong mit nge riong a nepes a Sisar itheki,
na God i oma omaing sivenga a wong nge ma i ri ve tokokoe areko o voth tomo nge wong a imot nge aro o rin avele.’
Mako aro thomu o mit engeng,
eneke lek lemioong i engeng ve aro God i oma ur alavusnga ranga ve ako i ria tho nge lale.
Aveto thue aro i thutet it kena te oalo a mtho e nge.”
Na nge nang mule pa omole pothoi or penelnga thevuvu aolonga ako i thutet them a thev ako o apet i ve ini a Mediterenian.
Ma nge pemlik lopat imot thealngare o rov i ako o totho ol a rupun.
Lamako o ul rumu we mo ako o thepolrum thev ile lukulukuong.
Ma ile lukulukuong i pavurvur nge thanga or mule pa aini.
Lamako them mono mun totho la,
mako o ul rumu mun we ma ile lukulukuong i pavurvur nge thanga or mule pa omole pothoi or lim.
Ma o ngeip,
ke aro vene mo imot aro i tho selele a anral pupo nge la,
mako o ulu imot krim tuntunnga or penel a rumongaling.
Na o nong ve aro i walpau viri viri.
Ma ine imot thealngare o ortet so ako aro o lopot a imot nge,
mako o pamonlolu wok lamako ole apaltet ve aro o ulu ol imot krim tuntunnga pelie a imot ongepo.
Mako Pol i ria punongare ole mukalinga tomo nge punongare ma i ria ve,
“Aro ve imot thealngare o voth a imot nge avele i pavurvur aro thomu o mimi avele.”
Mako ine punongare o sorotetpot we ako i krimal wok,
mako i matu ol la.
Toth ol erangunga me,
na Pol i sungu ol riong a or nge ako ve aro o an ol aning pelie,
mako i ria ol ve,
“Saluk thomu ma o men polpol ol nge nang or mule pa omole pothoi or penel ol ake.
Na nge nang alavusnga aken thomu o ano vet aning tie avele.
Make ranga ve tho ri engeng a thomu nge,
mo thomu o ela aning pelie mo o an,
mo ako aro i paengeng thomu,
na omu e avele aro i el kerengaing.”
Ma i ria or vene ake lamako i ela bret omole ako ru a otheki ma i nong na i ri sivengaing a God nge,
mako i reku ol bret na i patea ol aning.
Mako oopo i ngo senu ol ma or alavusnga o ela ol aning,
mako o an ol.
Them alavusnga ako them voth nge imot aken,
emem titaling i velpol ma i pavurvur nge or 276.
Ma or alavusnga ako o an ma osa pup ol,
lamako o asespot ol wit monnga alavusnga a thev stha la mo aro imot i vthopot.
Ine imot i methipthepu.
Ma nang i avsua mesi,
ma ine imot thealngare o thopol thev wo peti,
aveto olemi mire nge avele.
Aveto o thepol tetal thev a songlel ako wonwon po nge.
Ma olemi ako ve,
tova eve i pavurvur aro o mono nge la mo o otuno nge.
Mako o sorotetpot imot krim tuntunngare mo o ngou ol a thev lemi la,
ma o kekrispot we areko o kintuno sauthonga or aini ako o patho vengveng imot nge,
lamako o paesa ine sel roro mo thue i el i mo i thuo imot a wonwon po la.
Aveto ine imot i thoa nge wonwon po ako i voth a thev stha ma imot ongepo i opengalo nge.
Ma i pavurvur aro i tho ol avele.
Ma thev i velu vela imot kime anga makola i patea nge methepong.
Ma ine punongare olemi ako ve aro o so rin tokokoere ako nomenga ako o voth a mang a midenga,
eneke aro vene mo o keo a wopo la mo ini ole loong selele la.
Aveto ine punonga a mukalinga ilemi ako ve o mothong tova o so rin a Pol,
mako i ria punongare ve,
o mothong tova o oma vothung aken.
Mako i ria tokokoe areko olemi mire nge keong ve aro o opthopot tel a imot nge mo o keo la mo o pelo a wonwon po.
Lamako tokokoe areko olemi mire nge keong avele,
aro o krim won epipeere tomo nge imot pupnga epipeere naro o mon tomoo nge la mo o otuno.
Ma o oma venen aken,
mako them otuno a wopo ma them alavusnga them mimi.
Ma them otuno lale ma them voth sivenga a wonwon po,
mako them nina ol nge mtho aken iion,
mako o ria ol them ve iion a Malta.
Ma tokokoe areko o voth a mtho aken o oma vothung sivenga nge them.
Na vit mol ma pen elonga i merir,
mako o papola won sesenga ma o nongpoo them.
Ma Pol i paen tomoal wonre ma i paena i a won sesenga nge.
Na puro ako iwo ei i nes toko ma i rin,
kene i voth a won areken lemi,
ma i rov won sesenga velnga,
mako i repot ma i atet a Pol imeni ma i monlol ol nge.
Ma toko na seng areko ru nge rem aken o thepol ako puro aken i atet a Pol imeni ma i monlol.
Ma o ri ve,
“Thepol,
i nunganga ako toko ake ini toko ako i so rin tokokoere,
eneke i rin avele a thev stha,
aveto ler god ako i olal tokokoere ole vothung kerenga ilemi ve aro i mimi avele.”
Aveto Pol i titpot puro aken ma i mata a won sesenga nge.
Na ur e avele i pakerenga a Pol ile mimiong.
Mako toko na seng o thopolrum ol ako ve,
aro Pol ini peti i wimpot eve aro i matu mo i rintetpot,
aveto o theal rang ma ur e avele i velpol,
mako o eksing olemi na o ri ve,
“Ake va ini god e.”
Na ulue epee aken ru nge rem aken ini mukalinga nge mtho aken iion a Publius ile,
ma i nongpoo them a ile vel la ma them voth tomo nge i na i theal senu them ma i pavurvur nge nang or me.
Na Publius itema ini multhang na ini peti i vel na i pipi.
Ma Pol i es a i nge la ma i thepol i ma i nong na i ronga imeni a i nge ma i pamimia i.
Ma i oma venen aken ma ni multhanginga areken ru o voth nge mtho aken ma o es mun a Pol nge,
ma i pamimi or,
mako o sivenga werer.
Ma o oma vothung sivenga nge them ma toth ol ako aro them monpot ol ma o sungu ur areko them oror nge ma o paena i a imot nge.